02019D2009 — LT — 18.11.2022 — 001.001

Šis tekstas yra skirtas tik informacijai ir teisinės galios neturi. Europos Sąjungos institucijos nėra teisiškai atsakingos už jo turinį. Autentiškos atitinkamų teisės aktų, įskaitant jų preambules, versijos skelbiamos Europos Sąjungos oficialiajame leidinyje ir pateikiamos svetainėje „EUR-Lex“. Oficialūs tekstai tiesiogiai prieinami naudojantis šiame dokumente pateikiamomis nuorodomis

Iš dalies keičiamas:









▼B

TARYBOS SPRENDIMAS (BUSP) 2019/2009

2019 m. gruodžio 2 d.

dėl Ukrainos pastangų kovoti su neteisėta prekyba ginklais, šaudmenimis ir sprogmenimis rėmimo bendradarbiaujant su ESBO







1 straipsnis

1. Šio sprendimo tikslas – sustiprinti Ukrainos valstybės sienos apsaugos tarnybos, Ukrainos vidaus reikalų ministerijos ir Ukrainos valstybinės mokesčių tarnybos / Valstybinės muitinės tarnybos pajėgumus kovoti su neteisėta prekyba ginklais, šaudmenimis ir sprogmenimis Ukrainoje.

2. Pagal 1 dalį šio sprendimo tikslai yra šie: a) Stiprinti Ukrainos valstybės sienos apsaugos tarnybos, Vidaus reikalų ministerijos ir Valstybinės mokesčių tarnybos / Valstybinės muitų tarnybos pajėgumus užkirsti kelią neteisėtai prekybai ginklais, šaudmenimis ir sprogmenimis ir kovoti su ja; b) stiprinti poreikių vertinime nustatytus poreikius atitinkančius Vidaus reikalų ministerijos priežiūros pajėgumus, susijusius su jos vykdoma ginklų, šaudmenų ir sprogmenų gamybos, ženklinimo ir registravimo kontrole; c) stiprinti Vidaus reikalų ministerijos ir Vidaus reikalų ministerijai atskaitingos Ukrainos nacionalinės policijos veiklos pajėgumus, susijusius su ginklų, šaudmenų ir sprogmenų, kuriais neteisėtai prekiaujama, ekspertize, analize, nustatymu, atsekimu ir tyrimu; d) stiprinti poreikių vertinime nustatytus poreikius atitinkančius Vidaus reikalų ministerijos gebėjimus tobulinti teisėkūros mechanizmus, skirtus ginklų, šaudmenų ir sprogmenų judėjimo ir naudojimo reguliavimui ir kontrolei, taip pat didinti visuomenės informuotumą apie riziką, susijusią su neteisėtu ginklų, šaudmenų ir sprogmenų laikymu, netinkamu naudojimu ir prekyba jais; e) atsižvelgiant į poreikių vertinime nustatytus poreikius, sustiprinti tarpžinybinį veiklos koordinavimą ir bendradarbiavimą, kad būtų rengiamas strateginis požiūris, plėtojamas duomenų rinkimas ir analizė siekiant Ukrainoje užkirsti kelią neteisėtai prekybai ginklais, šaudmenimis ir sprogmenimis ir su ja kovoti.

3. Pagal 2 dalį Sąjunga remia šiuos veiksmus: a) atitinkamos normatyvinės ir teisės aktų sistemos stiprinimas; b) atitinkamų duomenų rinkimas, kaupimas ir dalijimasis jais, įskaitant elektroninių duomenų bazių kūrimą ir sujungimą; c) atitinkamų institucijų gebėjimų stiprinimas; d) mokymų rengimas; e) specializuotos įrangos ir infrastruktūros įsigijimas, įskaitant kinologinio aptikimo pajėgumus; f) platformų, skirtų nacionaliniam tarpžinybiniam veiklos koordinavimui stiprinti ir įgaliojimams išaiškinti, bendradarbiavimui palengvinti ir keistis informacija, sukūrimas; g) plačiosios visuomenės informuotumo didinimas; h) regioniniai ir tarptautiniai mainai ir bendradarbiavimas.

4. Naudos iš projekto gavėjai yra Ukrainos nacionalinės institucijos, atsakingos už neteisėtos prekybos ginklais, šaudmenimis ir sprogmenimis prevenciją ir kovą su ja. Nacionalinės institucijos, kurioms pirmiausia skiriamas šis veiksmas, yra: Valstybės sienos apsaugos tarnyba, Vidaus reikalų ministerija ir Vidaus reikalų ministerijai atskaitinga Ukrainos nacionalinė policija, taip pat Valstybinė mokesčių tarnyba / Valstybinė muitinės tarnyba. Kitos įgaliotos nacionalinės institucijos, pavyzdžiui, Ukrainos saugumo tarnyba, įtraukiamos atsižvelgiant į kiekvieną konkretų atvejį.

5. Išsamus projekto aprašymas pateikiamas šio sprendimo priede.

2 straipsnis

1. Už šio sprendimo įgyvendinimą yra atsakingas Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis).

2. 1 straipsnyje nurodyto projekto (toliau – projektas) techninį įgyvendinimą vykdo ESBO sekretoriatas.

3. ESBO sekretoriatas savo užduotis atlieka vyriausiojo įgaliotinio atsakomybe. Tuo tikslu vyriausiasis įgaliotinis sudaro būtinus susitarimus su ESBO sekretoriatu.

3 straipsnis

1. Sąjungos finansuojamam projektui įgyvendinti skiriama orientacinė finansavimo suma yra 5 151 579 EUR.

2. Išlaidos, finansuojamos iš 1 dalyje nustatytos orientacinės sumos, valdomos laikantis Sąjungos bendrajam biudžetui taikomų procedūrų ir taisyklių.

3. Komisija prižiūri, kad 1 dalyje nurodytos išlaidos būtų tinkamai valdomos. Tuo tikslu ji sudaro būtiną finansavimo susitarimą su ESBO sekretoriatu. Šiame finansavimo susitarime nustatoma, kad ESBO sekretoriatas turi užtikrinti Sąjungos įnašo matomumą, atitinkantį jo dydį.

4. 3 dalyje nurodytą finansavimo susitarimą Komisija stengiasi sudaryti kuo greičiau po šio sprendimo įsigaliojimo. Ji praneša Tarybai apie visus sunkumus to proceso metu ir finansavimo susitarimo sudarymo datą.

4 straipsnis

1. Vyriausiasis įgaliotinis praneša Tarybai apie šio sprendimo įgyvendinimą teikdamas reguliarias pusmečio dalykines ataskaitas, kurias parengia ESBO sekretoriatas. Remdamasi tomis ataskaitomis Taryba atlieka vertinimą.

2. Komisija teikia ataskaitas, susijusias su 1 straipsnyje nurodyto projekto finansiniais aspektais.

5 straipsnis

1. Šis sprendimas įsigalioja jo priėmimo dieną.

▼M1

2. Šis sprendimas nustoja galioti 2024 m. sausio 23 d.

▼B









PRIEDAS

ESBO IŠSAMI PROGRAMA DĖL UKRAINOS PASTANGŲ KOVOTI SU NETEISĖTA PREKYBA GINKLAIS, ŠAUDMENIMIS IR SPROGMENIMIS RĖMIMO

1. Bendroji informacija

Pastaraisiais metais Ukraina susiduria su didele saugos ir saugumo rizika ir iššūkiais, susijusiais su neteisėtų ginklų, šaudmenų ir sprogmenų (GŠS) plitimu per jos sienas ir jos teritorijoje. Šias problemas dar pagilino krizė Ukrainoje ir aplink ją, ir jos pasireiškė GŠS neteisėtu laikymu, netinkamu naudojimu ir neteisėta prekyba.

Ukraina tebėra regionas, kuris kelia susirūpinimą ir išlieka dideliu iššūkiu įgyvendinant ES kovos su neteisėtais šaunamaisiais ginklais, šaulių ir lengvaisiais ginklais ir jų šaudmenimis strategiją (toliau – ES ŠLG strategija). ES ŠLG strategijoje nurodoma, kad „dėl dabartinio nestabilumo Rytų Europoje padidėjo neteisėtos prekybos šaunamaisiais ginklais mastas įvairiose regiono šalyse, pavyzdžiui, Ukrainoje. Tai kelia didelę ilgalaikę grėsmę tiek Ukrainos, tiek ES saugumui. Taigi ES ir Ukraina yra abipusiai suinteresuotos bendradarbiauti šiuo klausimu. ES tęsia dvišalius santykius su Ukraina bei kitomis regiono šalimis ir sistemingai įtraukia kovą su neteisėtais ŠLG į visus dialogus saugumo klausimais su kaimyninėmis šalimis partnerėmis.“

Taigi, atsižvelgiant į rytines kaimynines šalis apskritai ir ypač į Ukrainą, ES ŠLG strategijoje nustatomi šie veiksmai:

— „ES ir jos valstybės narės įtrauks kovą su neteisėta prekyba šaunamaisiais ginklais/ŠLG tęsdamos dialogą saugumo klausimais su kaimyninėmis šalimis partnerėmis, pavyzdžiui, Ukraina,

— ES ir jos valstybės narės sukurs ES ir Ukrainos ekspertų ryšių kanalus, nustatys ryšių punktą, kad būtų užtikrintas sklandus bendradarbiavimas, didins informuotumą, dalysis geriausios praktikos pavyzdžiais bei patirtimi ir nustatys mokymo poreikius ir kitas paramos priemones, skirtas Ukrainos gebėjimams šioje srityje stiprinti, ir

— ES ir jos valstybės narės toliau dirbs su Ukraina pagal nuolatinio techninio apskritojo stalo principą, kad išspręstų aktualią neteisėtos prekybos šaunamaisiais ginklais ir rizikos, susijusios su tuo, kad šie ginklai gali atsidurti teroristų ir organizuotų nusikalstamų grupuočių rankose, problemą.“

Remdamasis 2016 m. gegužės mėn. Ukrainos valstybės sienos apsaugos tarnybos pirminiu prašymu, ESBO sekretoriatas atliko „Poreikių vertinimą siekiant kovoti su neteisėta prekyba ginklais, šaudmenimis ir sprogmenimis Ukrainoje ir (arba) už jos sienų“ (toliau – poreikių vertinimas). 2018 m. balandžio mėn. paskelbtame poreikių vertinime dalyvavo keletas ministerijų ir agentūrų, atsakingų už GŠS reguliavimą, teisėsaugą ir saugumą. Paaiškėjo, kad dabartinis metodas siekiant nustatyti ir pažaboti neteisėtą prekybą GŠS Ukrainoje ir už jos sienų kelia sunkumų. Reikia stiprini paramą žmogiškųjų ir techninių išteklių plėtojimo, aiškiai suprantamų teisės aktų rengimą ir tarpžinybinio lygmens koordinavimo srityse, taip pat tarptautinę paramą ir bendradarbiavimą. Poreikių vertinime nustatytas techninės pagalbos ir institucinės paramos teikimo pagrindinis scenarijus, kad būtų plėtojami Ukrainos valdžios institucijų pajėgumai visapusiškai ir tvariai kovoti su neteisėta prekyba GŠS.

2018 m. birželio 7 d. Kijeve surengtame aukšto lygio susitikime Ukrainos pagrindinės ministerijos ir agentūros, atsakingos už GŠS reguliavimą, teisėsaugą ir saugumą, patvirtino poreikių vertinimo rezultatus. Jos dar kartą pakartojo, kad aiškiai supranta esamas ir bręstančias grėsmes, susijusias su neteisėta prekyba GŠS, ir įsipareigojimus pagerinti padėtį vietoje. Be kita ko, jos patvirtino veiksmų gaires, parengtas remiantis poreikių vertinimu; veiksmų gairėmis remiamas integruotas, išsamus ir bendradarbiavimu grindžiamas požiūris į veiksmingą pajėgumų plėtojimą ir sistemos veikimą siekiant kovoti su neteisėta prekyba GŠS Ukrainoje.

2019 m. kovo 12 d. tų pačių institucijų atstovai susitiko Kijeve surengtame antrame aukšto lygio susitikime; jame aiškiai įvardyta pažanga, padaryta aptariant problemas, tikrąsias reikmes ir iniciatyvas, susijusias su kova su neteisėta prekyba GŠS Ukrainoje ir už jos sienų. Be to, susitikime nacionaliniu ir tarptautiniu lygmeniu taip pat įsipareigota stiprinti veiksmus.

Kelios ministerijos ir agentūros, atsakingos už teisėsaugą ir saugumą, oficialiai raštu išreiškė susidomėjimą ir paprašė bendradarbiauti su ESBO sekretoriatu remiant Ukrainos pastangas kovoti su neteisėta prekyba GŠS, t. y. Ukrainos valstybės sienos apsaugos tarnyba (2016 m. gegužės mėn.), Ukrainos valstybinė mokesčių tarnyba / Valstybinė muitinės tarnyba (2018 m. liepos mėn.) ir Ukrainos vidaus reikalų ministerija (2019 m. kovo mėn.). Šios ministerijos ir agentūros kreipėsi į ESBO projekto koordinatorių Ukrainoje dėl paramos praktiniam su projektu susijusios veiklos vykdymui iki 2019 m. rugsėjo mėn. vidurio.

2. Bendras tikslas

Stiprinti Ukrainos valdžios institucijų pajėgumus užkirsti kelią neteisėtai prekybai ginklais, šaudmenimis ir sprogmenimis ir kovoti su ja.

3. Veiksmo aprašymas

Šis veiksmas grindžiamas ESBO sekretoriato atlikto „Poreikių vertinimo siekiant kovoti su neteisėta prekyba GŠS Ukrainoje ir (arba) už jos sienų“ išvadomis ir rekomendacijomis. Be to, jis buvo toliau plėtojamas reaguojant į aiškius prašymus dėl bendradarbiavimo ir pagalbos, kuriuos ESBO sekretoriatui ir ESBO projekto koordinatoriui Ukrainoje (PCU) pateikė Ukrainos valstybės sienos apsaugos tarnyba, Ukrainos valstybinė fiskalinė tarnyba / Valstybinė muitinės tarnyba (2018 m. liepos mėn.) ir Ukrainos vidaus reikalų ministerija (2019 m. kovo mėn.). Po to, kai buvo pateikti prašymai, vyko išsamios ESBO ir minėtų valstybės subjektų techninės konsultacijos.

Glaudžiai bendradarbiaudama su atitinkamomis Ukrainos institucijomis ESBO parengė tris projektus, skirtus įvairiems jų įgaliojimų, susijusių su kova su neteisėta prekyba GŠS, aspektų klausimams spręsti. Projektai yra sujungti į bendrą išsamią programą, kuria siekiama stiprinti bendrą saugą ir saugumą Ukrainoje. Išsamia programa remiama ES kovos su neteisėtais šaunamaisiais ginklais, šaulių ir lengvaisiais ginklais ir jų šaudmenimis strategija (2018 m.), visų pirma veiksmai rytinėse kaimyninėse šalyse.

3.1. 1 projektas. Remti Ukrainos valstybės sienos apsaugos tarnybą siekiant užkirsti kelią neteisėtai prekybai GŠS ir kovoti su ja

3.1.1. Tikslas

Projekto tikslas – padėti Ukrainos valstybės sienos apsaugos tarnybai stiprinti savo pajėgumus užkirsti kelią neteisėtai prekybai GŠS ir kovoti su ja.

3.1.2. Aprašymas

Valstybės sienos apsaugos tarnyba yra viena iš Ukrainos teisėsaugos agentūrų, kuriai suteikti įgaliojimai kovoti su neteisėta prekyba GŠS. Jai pavesta užtikrinti valstybės sienų nepažeidžiamumą ir Ukrainos suverenių teisių jos išskirtinėje (jūrų) ekonominėje zonoje apsaugą.

Projektu bus siekiama šalinti nustatytus pajėgumų trūkumus Valstybės sienos apsaugos tarnyboje a) plėtojant mokymo, techninius ir veiklos pajėgumus užkirsti kelią neteisėtai prekybai GŠS ir kovoti su ja ir b) perduodant tarptautinės gerosios praktikos pavyzdžius ir keičiantis informacija, visų pirma ES valstybių narių, Vakarų Balkanų partnerių ir kaimyninių valstybių atžvilgiu.

3.1.3. Numatomas rezultatas

1 rezultatas. Sustiprinti Valstybės sienos apsaugos tarnyboje pajėgumai užkirsti kelią neteisėtai prekybai GŠS ir kovoti su ja

Rodikliai:

— padidėjusi projekto naudos gavėjos Valstybės sienos apsaugos tarnybos personalo atitinkamose švietimo ir mokymo įstaigose, analizės ir tyrimų padaliniuose ir operatyviniuose padaliniuose kompetencija (organizacinė, techninė, žinių), kuria remiama neteisėtos prekybos GŠS prevencija ir kova su ja, ir kuri pritaikoma jo įprastuose darbo procesuose,

— bendradarbiavimo priemonės ir ekspertų tinklų kūrimas (nacionaliniame, subregioniniame ir tarptautiniame kontekstuose), kuriais prisidedama prie projektų naudos gavėjų sąveikos su jų kolegomis ir kurie pritaikomi projekto naudos gavėjų atitinkamų padalinių ir institucijų įprastuose darbo procesuose,

— dokumentuotomis vertinimų ir kokybės valdymo metodų išvadomis dalijamasi su projekto suinteresuotaisiais subjektais (projekto naudos gavėjai – pirminiai ir antriniai, paramos teikėjų bendruomenė ir ESBO), o jie jas taiko praktiškai ir atsižvelgia į jas pajėgumų stiprinimo tikslais.

3.1.4. Veiklos rūšys

3.1.4.1. Valstybės sienos apsaugos tarnybai skirta išsami mokymo programa, susijusi su neteisėtos prekybos GŠS prevencija ir kova su ja, atitinkanti poreikių vertinime nustatytus poreikius

Ši veikla apims:

— išsamią mokymo programą, susijusią su neteisėtos prekybos GŠS prevencija ir kova su ja, kurią vykdant bus laikomasi dviejų pakopų požiūrio: a) ugdant ir stiprinant būtinas instruktorių ir ugdytojų žinias ir nuostatas, t. y. laikantis instruktorių rengimo požiūrio, ir b) plėtojant ir stiprinant dalykines ekspertines žinias nišinėse srityse, pavyzdžiui, susijusiose su rizikos analize ir profiliavimu, nusikalstamų veikų analize, naujų ir modernizuotų techninių priemonių, technologijų ir procedūrų pristatymu.

3.1.4.2. Valstybės sienos apsaugos tarnybai skirta pagalbos teikiant įrangą programa, susijusi su neteisėtos prekybos GŠS prevencija ir kova su ja, atitinkanti poreikių vertinime nustatytus poreikius

Ši veikla apims:

— riboto kiekio stacionariosios ir kilnojamosios įrangos, taip pat kitų rūšių techninės priemonių ir technologijų teikimą, taip remiant naujų technologinių ir procedūrinių sprendimų, skirtų nustatyti neteisėtą prekybą GŠS, testavimą, vertinimą ir diegimą. Ši įranga bus teikiama atrinktoms organizacinėms struktūroms, priklausančioms Valstybės sienos apsaugos tarnybai, visų pirma sienų kontrolės padaliniams (daugiausia šiaurės ir šiaurės vakarų Ukrainoje), vadovavimo struktūroms ir švietimo įstaigoms. Be to, ši veikla yra integruota į išsamią mokymo programą, t. y. ja sukurta platesnio masto mokymo ir aprūpinimo iniciatyva, skirta Valstybės sienos apsaugos tarnybai. Teikiama įranga atitiks poreikius, nustatytus poreikių vertinime.

3.1.4.3. Valstybės sienos apsaugos tarnybai skirta kinologinės pagalbos programa, susijusi su neteisėtos prekybos GŠS prevencija ir kova su ja, atitinkanti poreikių vertinime nustatytus poreikius

Ši veikla apims:

— mainų vizitų rengimą, kad atitinkami Valstybės sienos apsaugos tarnyboje dirbantys specialistai ir ugdytojai būtų supažindinti su tarptautine patirtimi ir gerąja praktika, įgytą kovojant su neteisėta prekyba GŠS naudojant kinologinius pajėgumus, taip pat kad būtų remiamas ekspertų tinklų kūrimas, ir

— mokymo metodikų ir veiklos procedūrų, taikomų, kai kovojant su neteisėta prekyba GŠS naudojami kinologiniai pajėgumai, peržiūrą ir atnaujinimą.

3.2. 2 projektas. Remti Ukrainos vidaus reikalų ministeriją (VRM) ir Ukrainos nacionalinę policiją, kuri teikia ataskaitas VRM, siekiant užkirsti kelią neteisėtai prekybai ginklais, šaudmenimis ir sprogmenimis ir kovoti su ja

3.2.1. Tikslas

Projekto tikslas – padėti VRM ir Ukrainos nacionalinei policijai, kuri teikia ataskaitas VRM, užkirsti kelią neteisėtai prekybai GŠS ir kovoti su ja.

3.2.2. Aprašymas

VRM – viena iš pagrindinių Ukrainos nacionalinių institucijų, kuri ne tik reguliuoja ir kontroliuoja teisėtą GŠS naudojimą, bet ir tiesiogiai arba per savo pavaldžias agentūras vykdo operatyvines bei koordinavimo priemones, skirtas užkirsti kelią neteisėtai prekybai GŠS ir kovoti su ja.

Projektu siekiama šalinti nustatytus VRM pajėgumų veiksmingai užkirsti kelią neteisėtai prekybai GŠS ir kovoti su ja trūkumus, remiant šių VRM veiklos aspektų tobulinimą: a) priežiūros pajėgumus teisėtos GŠS gamybos, žymėjimo ir registravimo srityje; b) operatyvinių pajėgumų su neteisėta prekyba GŠS susijusios teismo ekspertizės ir tokios prekybos analizės, išaiškinimo ir tyrimo srityje; c) teisėkūros mechanizmų, skirtų reguliuoti ir kontroliuoti teisėtą GŠS judėjimą ir naudojimą, taip pat geresnio informuotumo apie neteisėtą GŠS laikymą, netinkamą naudojimą ir neteisėtą prekybą jais; ir d) koordinavimo ir bendradarbiavimo mechanizmų, kuriais remiami bendri strateginiai ir operatyviniai metodai siekiant užkirsti kelią neteisėtai prekybai GŠS ir kovoti su ja kartu su kitomis susijusiomis nacionalinėmis agentūromis.

3.2.3. Numatomi rezultatai

1 rezultatas. Sustiprinti VRM priežiūros pajėgumai, susiję su GŠS gamybos, ženklinimo ir registravimo kontrole, atitinkantys poreikių vertinime nustatytus poreikius.

Rodikliai:

— pakeitimai ir pasiūlymai dėl nacionalinės teisės aktų sistemos, VRM reglamentai ir administracinės procedūros dėl GŠS gamybos, ženklinimo ir registravimo kontrolės Ukrainoje,

— pakeitimai ir pasiūlymai dėl nacionalinės teisės aktų sistemos, VRM reglamentai ir administracinės procedūros, kuriais siekiama užkirsti kelią neteisėtai šaunamųjų ginklų gamybai naudojant 3D spausdintines dalis, neteisėtam deaktyvuotų šaunamųjų pakartotiniam aktyvavimui, namudinei šaunamųjų ginklų gamybai ir neteisėtam pavojaus signalo ar signalinių ginklų, skirtų šaudyti tuščiaisiais šaudmenimis, arba Flobero ginklų, perdirbimui,

— sukurtas, išbandytas, reglamentuotas įprastinio naudojimo VRM bei kitose suinteresuotose Vyriausybinėse įstaigose tikslais ir integruotas į VRM GŠS registrą vieningas elektroninis GŠS klasifikatorius.

2 rezultatas. Sustiprinti VRM ir Ukrainos nacionalinės policijos operatyviniai pajėgumai vykdyti neteisėtos prekybos GŠS teismo ekspertizę, analizuoti, išaiškinti, sekti ir tirti tokią prekybą

Rodikliai:

— pagerėję politikos srities, operatyviniai ir techniniai gebėjimai, susiję su neteisėta prekyba GŠS, taip pat geresnės VRM darbuotojų žinios, įgūdžiai ir nuostatos, susiję su teismo ekspertizės veikla, įskaitant konfiskuotų šaunamųjų ginklų atsekimą, taikomi vykdant įprastus darbo procesus,

— pagerėję politikos srities, operatyviniai ir techniniai Ukrainos nacionalinės policijos gebėjimai kovojant su neteisėta prekyba GŠS (įskaitant savadarbius sprogstamuosius užtaisus ir neteisėtą sprogstamąją medžiagą) ir ją išaiškinant, taip pat geresnės Ukrainos nacionalinės policijos žinios, įgūdžiai ir nuostatos, taikomi vykdant įprastus darbo procesus.

3 rezultatas. Sustiprinti VRM gebėjimai tobulinti GŠS judėjimo ir naudojimo reguliavimo ir kontrolės teisėkūros mechanizmus, taip pat didesnis visuomenės informuotumas apie riziką, susijusią su neteisėtu GŠS laikymu, netinkamu naudojimu ir prekyba jais, atitinkantys poreikių vertinime nustatytus poreikius.

Rodikliai:

— aiškus supratimas, kaip Ukrainos visuomenė ir tikslinės grupės suvokia šaunamųjų ginklų judėjimo ir naudojimo reguliavimą ir kontrolę ir kitus su GŠS susijusius klausimus, kokie yra jų poreikiai ir nuomonės šioje srityje,

— vykdant visuomenės informavimo kampanijas padidintas Ukrainos piliečių informuotumas apie pavojus, kuriuos kelia neteisėtas GŠS laikymas, netinkamas naudojimas ir neteisėta prekyba jais,

— išsamus nacionalinės teisės aktų sistemos, skirtos reguliuoti ir kontroliuoti GŠS judėjimą ir naudojimą, įvertinimas ir spragų analizė,

— nacionalinės teisės aktų sistemos, skirtos reguliuoti ir kontroliuoti GŠS judėjimą ir naudojimą, pakeitimai ir pasiūlymai dėl jos.

4 rezultatas. Sustiprintas tarpžinybinio lygmens koordinavimas ir bendradarbiavimas rengiant strateginį požiūrį, renkant duomenis ir atliekant analizę siekiant Ukrainoje užkirsti kelią neteisėtai prekybai GŠS ir su ja kovoti, atitinkantys poreikių vertinime nustatytus poreikius.

Rodikliai:

— koordinavimo ir bendradarbiavimo mechanizmų, kuriais prisidedama prie jungtinio strateginio požiūrio suderinto planavimo, plėtojimo, įgyvendinimo (įskaitant stebėseną ir kontrolę) ir vertinimo, veiksmingas įgyvendinimas,

— visos šalies masto statistinių rodiklių apie neteisėtą prekybą GŠS Ukrainoje veiksmingas diegimas ir naudojimas,

— įgyvendinant šį projektą parengtos tarpžinybinio lygmens koordinavimo ir bendradarbiavimo tobulinimo rekomendacijos ir perduotos nacionalinei koordinavimo įstaigai (NKĮ) ŠLG kontrolės srityje,

— geresni analitiniai pajėgumai ir institucionalizuota duomenų apie neteisėtus šaunamuosius ginklus analizė.

3.2.4. Veikla

3.2.4.1. Tarptautinių ir Europos standartų ir gerosios patirties GŠS gamybos, žymėjimo ir registravimo kontrolės srityje (įskaitant neteisėtos GŠS gamybos pakartotinai aktyvuojant, perdirbant arba naudojant kitus būdus prevenciją) propagavimas ir perdavimas Ukrainoje.

Ši veikla apims:

— bus surengta viena pritaikyta specializuota mokymo sesija politikos formuotojams ir pagrindiniams VRM ekspertams, įskaitant Licencijavimo departamentą, Nusikalstamumo ir kriminologijos mokslo ir tyrimų centrą, nacionalinę policiją ir kitas teisėsaugos agentūras, ir

— Ukrainos teisėsaugos agentūrų ir civilių gyventojų turimų šaunamųjų ginklų žymėjimo galimybių studiją, daugiausia dėmesio skiriant žymėjimui po gamybos ir importo.

3.2.4.2. Vieningo elektroninio GŠS klasifikatoriaus parengimas bei diegimas ir jo integravimas į GŠS registrą

Ši veikla apims:

— vieningo elektroninio GŠS klasifikatoriaus parengimą ir bandymą ir

— techninę paramą diegimui ir mokymą, susijusį su vieningo GŠS klasifikatoriaus integravimu į VRM GŠS registrą (ne daugiau kaip 25 mokomieji renginiai).

3.2.4.3. Gerosios patirties ir žinių perdavimas su neteisėta prekyba GŠS susijusios teismo ekspertizės ir tyrimų srityje

Ši veikla apims:

— bus surengtos dvi pritaikytos specializuotos mokymo sesijos, skirtos pagrindiniams ekspertams iš VRM, įskaitant Nusikalstamumo ir kriminologijos mokslo ir tyrimų centrą, nacionalinę policiją ir kitas teisėsaugos agentūras, pvz., valstybinę muitinės tarnybą ir generalinę prokuratūrą. Orientacinis mokymo sesijų sąrašas apims šiuos klausimus: šaunamųjų ginklų žymėjimo reikalavimai ir būdai; nusikaltimo vietos apsauga (policijos pirmosios reagavimo pajėgos); nusikaltimo vietos apžiūrėjimas ir įrodymų apsaugojimas, pakavimas ir tikrinimas (kriminalistikos specialistai); parama atsekimui šalies ir tarptautiniu mastu (laboratorijų technikai); balistikos žvalgybinių duomenų, susijusių su nusikaltimais, kuriuose naudojami šaunamieji ginklai, plėtojimas, supratimas ir platinimas.

3.2.4.4. Gerosios patirties skatinimas, žinių perdavimas ir pagalbos įranga programa kovojant su neteisėta prekyba GŠS ir ją išaiškinant (Ukrainos nacionalinei policijai skirta veikla)

Ši veikla apims:

— bus surengta viena pritaikyta specializuota mokymo sesija pagrindiniams nacionalinės policijos ir kitų teisėsaugos agentūrų, pvz., Ukrainos valstybės sienos apsaugos tarnybos ir Valstybinės mokesčių tarnybos / Valstybinės muitinės tarnybos, ekspertams, taip pat užmegztas ryšys su Europos EMPACT platformos (šaunamieji ginklai) nacionalinių teisėsaugos pareigūnų tinklu, ir

— nedidelės apimties techninės įrangos Ukrainos nacionalinės policijos nusikalstamų veikų tyrimo skyriams pirkimą remiant naujus metodus ir technologinius sprendimus, skirtus kovoti su neteisėta prekyba GŠS ir ją išaiškinti.

3.2.4.5. Visos šalies masto viešosios nuomonės apklausa, nuostatų tyrimas ir visuomenės informavimo bei komunikacijos kampanijos dėl pavojų, susijusių su neteisėtu GŠS laikymu, netinkamu jų naudojimu ir neteisėta prekyba jais.

Ši veikla apims:

— viešosios nuomonės apie neteisėtą GŠS laikymą, netinkamą naudojimą ir neteisėtą prekybą jais tyrimo ir analizės organizavimą,

— išsamų nuostatų tyrimą, vedant diskusijas tikslinėse grupėse apie neteisėtą GŠS laikymą, netinkamą naudojimą ir neteisėtą prekybą jais, ir

— visuomenės informavimo ir komunikacijos kampanijas apie teisinį reglamentavimą ir pavojus, susijusius su neteisėtu GŠS laikymu, netinkamu naudojimu ir neteisėta prekyba jais, ir poveikio analizę.

3.2.4.6. Teisėkūros mechanizmų, skirtų reguliuoti ir kontroliuoti GŠS judėjimą ir naudojimą, tobulinimo skatinimas ir įgyvendinimas.

Ši veikla apims:

— galiojančių įstatymų ir taisyklių dėl GŠS judėjimo ir naudojimo valdymo ir kontrolės, įskaitant tarptautinius susitarimus ir teisės aktus, išsamų įvertinimą ir spragų analizę, paramą vertimui raštu ir praktinio įgyvendinimo vertinimą, ir

— ekspertų pagalbos kuriant ir rengiant teisės aktus, skirtus reguliuoti ir kontroliuoti GŠS judėjimą ir naudojimą, be kita ko, išnagrinėjant poreikį suderinti teisės aktus ir taisyklių aspektus su Ukrainai aktualiomis tarptautinėmis taisyklėmis ir standartais, teikimą.

3.2.4.7. Skatinimas Ukrainoje plėtoti strateginį požiūrį neteisėtos prekybos GŠS prevencijos ir kovos su ja srityje

Ši veikla apims:

— informuotumo didinimą, konsultacijų ir ekspertų paramos teikimą steigiant nuolatinę, tarpžinybinę NKĮ ŠLG kontrolės srityje, kurią sudarys atitinkamos įgaliotos nacionalinės Ukrainos valdžios institucijos (šeši oficialūs susitikimai); šio projekto metu bus sukurta NKĮ, kuriai pirmininkaus VRM, ir

— visų Ukrainoje įgyvendinamų su ŠLG susijusių iniciatyvų, įskaitant paramos teikėjų bendruomenės išteklius, sąrašo sudarymą ir jų registro tvarkymą.

3.2.4.8. Tarpžinybinės duomenų rinkimo, analizės ir sklaidos sistemos, susijusios su neteisėtu GŠS laikymu, netinkamu naudojimu ir neteisėta prekyba jais, kūrimo skatinimas

Ši veikla apims:

— bendros metodikos, skirtos kaupti, organizuoti, lyginti ir naudoti oficialią statistiką, bendrų ir tarpusavyje palyginamų veiklos rodiklių ir bendro formato, būtino automatiniam dalijimuisi informacija apie neteisėtą GŠS laikymą, netinkamą naudojimą ir neteisėtą prekybą jais, propagavimą, ir

— dviejų mokymo sesijų apie duomenų rinkimą ir analizę, įskaitant rizikos ir grėsmių vertinimą, surengimą,

— pagalbą rengiant analitinę ataskaitą apie neteisėtos prekybos būdus ir maršrutus, remiantis iš Ukrainos agentūrų surinktais apibendrintais duomenimis,

— suskirstytų duomenų rinkimo ir atitinkamų įgaliotų nacionalinių institucijų tarpžinybinio dalijimosi duomenimis skatinimą.

3.3. 3 projektas. Parama Ukrainos valstybinei mokesčių tarnybai / Valstybinei muitinės tarnybai siekiant užkirsti kelią neteisėtai prekybai GŠS ir kovoti su ja

3.3.1. Tikslas

Projekto tikslas – padėti Ukrainos valstybinei mokesčių tarnybai / Valstybinei muitinės tarnybai stiprinti savo pajėgumus užkirsti kelią neteisėtai prekybai GŠS ir kovoti su ja.

3.3.2. Aprašymas

Valstybinė mokesčių tarnyba / Valstybinė muitinės tarnyba yra įgaliotos užkirsti kelią kontrabandai ir kovoti su ja, taip pat kovoti su muitų nuostatų pažeidimais perėjimo per Ukrainos valstybinę sieną punktuose, jūrų ir upių uostų teritorijose, oro uostuose, geležinkelio stotyse ir kitose vietose, nustatytose pagal Ukrainos muitinės kodeksą. Tai apima priemones, kuriomis siekiama užkirsti kelią neteisėtai prekybai GŠS ir kovoti su ja.

Projektu bus siekiama šalinti nustatytus pajėgumų trūkumus Valstybinėje mokesčių tarnyboje, susijusius su: a) mokymo, techniniais ir veiklos pajėgumais kovojant su neteisėta prekyba ginklais, šaudmenimis ir sprogmenimis ir b) tarptautinės gerosios praktikos pavyzdžių perdavimu ir keitimusi informacija, visų pirma ES valstybių narių, Vakarų Balkanų partnerių ir kaimyninių valstybių atžvilgiu.

3.3.3. Numatomi rezultatai

1 rezultatas. Sustiprinti Valstybinės mokesčių tarnybos / Valstybinės muitinės tarnybos pajėgumai užkirsti kelią neteisėtai prekybai GŠS ir kovoti su ja

Rodikliai:

— padidėjusi projekto naudos gavėjų personalo atitinkamose švietimo ir mokymo įstaigose, analizės ir tyrimų padaliniuose ir operatyviniuose padaliniuose kompetencija, kuria remiama kova su neteisėta prekyba GŠS ir kuri pritaikoma įprastuose darbo procesuose,

— padidėję projekto naudos gavėjų atitinkamose švietimo ir mokymo įstaigose, analizės ir tyrimų padaliniuose ir operatyviniuose padaliniuose organizaciniai ir techniniai pajėgumai, kuriais remiama kova su neteisėta prekyba GŠS ir kurie pritaikomi įprastuose darbo procesuose,

— bendradarbiavimo priemonės ir ekspertų tinklų kūrimas (nacionaliniame, subregioniniame ir tarptautiniame kontekstuose), kuriais prisidedama prie projektų naudos gavėjų sąveikos su jų kolegomis ir kurie pritaikomi projekto naudos gavėjo atitinkamų padalinių ir institucijų įprastuose darbo procesuose,

— dokumentuotomis vertinimų ir kokybės valdymo metodų išvadomis dalijamasi su projekto suinteresuotaisiais subjektais (projekto naudos gavėjais – pirminiais ir antriniais, paramos teikėjų bendruomene ir ESBO), o jie jas taiko praktiškai ir atsižvelgia į jas pajėgumų stiprinimo tikslais.

3.3.4. Veikla

3.3.4.1. Valstybinei mokesčių tarnybai / Valstybinei muitinės tarnybai skirta išsami mokymo programa kovos su neteisėta prekyba GŠS klausimais, atitinkanti poreikių vertinime nustatytus poreikius.

Ši veikla apims:

— išsamią mokymo programą, susijusią su neteisėtos prekybos GŠS prevencija ir kova su ja, kurią vykdant bus laikomasi dviejų pakopų požiūrio tokiu būdu: a) ugdant ir stiprinant būtinas instruktorių ir ugdytojų žinias ir nuostatas, t. y. laikantis instruktorių rengimo požiūrio, ir b) plėtojant ir stiprinant dalykines ekspertines žinias nišinėse srityse, pavyzdžiui, susijusiose su muitų teisės aktų pažeidimais, tarnybinių šunų komandomis, mokymais apie naujas ir modernizuotas technines priemones, technologijas ir procedūras.

3.3.4.2. Valstybinei mokesčių tarnybai / Valstybinei muitinės tarnybai skirta pagalbos teikiant įrangą programa, susijusi su neteisėtos prekybos GŠS prevencija ir kova su ja, atitinkanti poreikių vertinime nustatytus poreikius.

Ši veikla apims:

— riboto kiekio stacionariosios ir kilnojamosios įrangos, taip pat kitų rūšių techninių priemonių ir technologijų teikimą, taip remiant naujų technologinių ir procedūrinių sprendimų, skirtų neteisėtai prekybai GŠS išaiškinti, testavimą, vertinimą ir diegimą. Ši įranga bus teikiama atrinktoms organizacinėms struktūroms, priklausančioms pagrindinei Valstybinės mokesčių tarnybos / Valstybinės muitinės tarnybos administracijai, teritorinėms institucijoms (daugiausia šiaurės, šiaurės vakarų ir vakarų Ukrainoje) ir specializuotiems departamentams. Be to, ši veikla yra sklandžiai integruojama į išsamią mokymo programą, t. y. ja sukuriama platesnio masto mokymo ir aprūpinimo iniciatyva, skirta Valstybinei mokesčių tarnybai / Valstybinei muitinės tarnybai, ir

— techninę paramą mokymo programos įgyvendinimui, koregavimui ir integravimui į reguliaraus mokymo programas.

3.3.4.3. Valstybinei mokesčių tarnybai / Valstybinei muitinės tarnybai skirta kinologinės pagalbos programa, susijusi su neteisėtos prekybos GŠS prevencija ir kova su ja

Ši veikla apims:

— mainų vizitų rengimą, kad atitinkami Valstybinėje mokesčių tarnyboje / Valstybinėje muitinės tarnyboje dirbantys specialistai ir ugdytojai būtų supažindinti su tarptautine patirtimi ir gerąja praktika, įgytą kovoje su neteisėta prekyba GŠS naudojant kinologinius pajėgumus, taip pat kad būtų remiamas ekspertų tinklų kūrimas,

— mokymo metodikų ir veiklos procedūrų, taikomų, kai vykdant neteisėtos prekybos GŠS prevenciją ir kovojant su ja naudojami kinologiniai pajėgumai, peržiūrą ir atnaujinimą,

— techninę paramą mokymui ir mobilumo sprendimams, kuriais kovoje su neteisėta prekyba GŠS remiamos kinologinės operacijos.

4. Projektų valdymas ir administracinė parama veiksmui vykdyti

Specialieji projektų darbuotojai ESBO sekretoriate ir ESBO projektų koordinatoriaus Ukrainoje biure koordinuos ir valdys veiksmo ir su juo susijusios projekto veiklos įgyvendinimą, kaip nustatyta 3 skirsnyje. Be to, specialieji projektų darbuotojai, iš kurių bus sudarytos projektų valdymo ir įgyvendinimo grupės, rems Ukrainos partnerių tarpusavio bendradarbiavimo sistemos kūrimą, taip pat bendradarbiavimą ir veiklos koordinavimą su tarptautine bendruomene.

Specialieji projektų darbuotojai vykdys šias užduotis:

— valdys projektus visais projekto ciklo etapais,

— vykdys kasdienę finansinę projektų priežiūrą,

— teiks technines ir teisines ekspertines žinias, rems pagal projektus vykdomus viešuosius pirkimus,

— bendradarbiaus ir koordinuos veiklą su kitomis tarptautinėmis organizacijomis ir programomis,

— vykdys projektų patvirtintų siektinų rezultatų kokybės užtikrinimą ir kokybės kontrolę,

— padės Ukrainos institucijoms kurti naujas nacionalines priemones, kuriomis būtų stiprinami pajėgumai ir bendros pastangos užkirsti kelią neteisėtai prekybai GŠS ir kovoti su ja.

5. Lytis

Siekiant padidinti GŠS kontrolės politikos veiksmingumą ir užtikrinti, kad ją vykdant padidėtų tiek moterų, tiek vyrų saugumas, į šiuo sprendimu remiamus veiksmus bus integruotas lyčių aspektu grindžiamas požiūris, o su juo susiję klausimai bus sprendžiami teikiant technines konsultacijas ir ekspertines žinias, kuriant žinių produktus ir rengiant mokymą.

6. Naudos gavėjai

Tiesioginiai naudos iš veiksmo gavėjai bus Ukrainos nacionalinės institucijos, atsakingos už neteisėtos prekybos GŠS prevenciją ir kovą su ja. Nacionalinės institucijos, kurioms pirmiausia skiriamas šis veiksmas, yra: VRM, įskaitant jos ekspertų ir licencijavimo tarnybas, Ukrainos nacionalinė policija, Valstybės sienos apsaugos tarnyba ir Valstybinė mokesčių tarnyba / Valstybinė muitinės tarnyba. Kitos įgaliotos nacionalinės institucijos, pavyzdžiui, Ukrainos saugumo tarnyba, bus įtraukiamos atsižvelgiant į kiekvieną konkretų atvejį.

Netiesioginiai naudos iš veiksmo gavėjai bus Ukrainos ir jos kaimynystėje esančių Europos šalių, kurioms kyla pavojus dėl neteisėtų GŠS naudojimo, kiek tai susiję su nusikalstama veikla, terorizmu ir smurtiniu neteisėtu naudojimu, gyventojai.

ES ir jos valstybės narės taip pat bus netiesioginės projekto naudos gavėjos, nes joms bus naudinga iš Ukrainos institucijų gaunama grįžtamoji informacija apie nustatytus prekybos neteisėtais ginklais maršrutus.

7. Sąjungos matomumas

ESBO imsis visų tinkamų priemonių siekdama viešinti tai, kad šį veiksmą finansuoja Sąjunga. Tokios priemonės bus vykdomos atsižvelgiant į Komisijos Komunikacijos apie ES išorės veiksmus ir jų matomumo užtikrinimo vadovą. Taigi, ESBO užtikrins Sąjungos įnašo matomumą naudodama tinkamus ženklus ir užtikrindama viešinimą, akcentuodama Sąjungos vaidmenį, užtikrindama jos veiksmų skaidrumą ir didindama informuotumą apie priežastis, dėl kurių priimtas šis sprendimas, taip pat apie Sąjungos paramą įgyvendinant šį sprendimą ir šios paramos rezultatus. Projekto metu parengta medžiaga bus aiškiai pažymėta Europos Sąjungos vėliavos ženklu laikantis Sąjungos gairių dėl tikslaus vėliavos naudojimo ir vaizdavimo.

Atsižvelgiant į tai, kad planuojamos veiklos mastas ir pobūdis labai skiriasi, bus naudojamos įvairios propagavimo priemonės, įskaitant: tradicinę žiniasklaidą, interneto svetaines, socialines medijas ir informacinę bei reklaminę medžiagą, įskaitant infografikus, lankstinukus, informacinius biuletenius, pranešimus spaudai ir atitinkamai kitas priemones. Paskelbus viešuosius pirkimus pagal projektą finansuoti leidiniai, vieši renginiai, kampanijos, įranga ir statybos darbai bus pažymėti atitinkamu ženklu. Kad būtų dar labiau sustiprintas poveikis didinant įvairių nacionalinių Vyriausybių ir visuomenės, tarptautinės bendruomenės ir vietos bei tarptautinės žiniasklaidos informuotumą, bendraujant su kiekviena projekto tiksline grupe bus vartojama atitinkama kalba.

8. Trukmė

Remiantis įgyvendinant Sprendimą (BUSP) 2017/1424 įgyta patirtimi ir atsižvelgiant į platų šio veiksmo mastą, naudos gavėjų skaičių ir planuojamos veiklos rūšių skaičių bei sudėtingumą, nustatomas 36 mėnesių įgyvendinimo laikotarpis.

9. Techninio įgyvendinimo subjektas

Šio sprendimo techninis įgyvendinimas bus pavestas ESBO sekretoriato Konfliktų prevencijos centrui (CPC) ir ESBO PCU. ESBO vykdys veiklą pagal šį sprendimą, koordinuodama veiklą ir bendradarbiaudama su kitomis tarptautinėmis organizacijomis ir agentūromis, visų pirma siekdama užtikrinti veiksmingą sinergiją ir išvengti veiklos dubliavimosi.

10. Iniciatyvinis komitetas

Šio projekto iniciatyvinį komitetą sudarys vyriausiojo įgaliotinio, ES delegacijos Kijeve ir šio priedo 6 punkte nurodyto įgyvendinimo subjekto atstovas. Įgyvendinimo subjektas, padedant iniciatyviniam komitetui, tikrins, kad šio projekto įgyvendinimas būtų koordinuojamas su kita susijusia ES pagalba Ukrainai, tokia kaip Integruoto sienų valdymo strategija (remiama pagal Komisijos Europos kaimynystės priemonę), regioninis bendradarbiavimas su Vakarų Balkanais ŠLG kontrolės srityje, kuris įgyvendinamas pagal JT vystymosi programą/Pietryčių ir Rytų Europos ŠLG kontrolės tarpininkavimo mechanizmą (SEESAC) (remiamas Tarybos sprendimais (BUSP) 2018/1788 ( 1 ) ir (BUSP) 2016/2356 ( 2 )), ES ir Ukrainos teisėsaugos bendradarbiavimas prekybos šaunamaisiais ginklais srityje (remiamas Komisijos Migracijos ir vidaus reikalų GD, Europolo ir platformos EMPACT (šaunamieji ginklai)), bendrovės „Conflict Armament Research“ darbas Ukrainoje (remiamas Tarybos sprendimu (BUSP) 2017/2283 ( 3 )), ES bendros saugumo ir gynybos politikos misijos EUAM Ukraine ir EUBAM Moldova/Ukraine bei jų sienų kontrolės rėmimo veikla, taip pat Tarptautinės migracijos organizacijos (TMO) darbas buvusių kovotojų nusiginklavimo, demobilizacijos ir reintegracijos srityje (remiamas pagal Komisijos priemonę, kuria prisidedama prie stabilumo ir taikos). Iniciatyvinis komitetas reguliariai kvies Ukrainos Vyriausybinių partnerių atstovus. Iniciatyvinis komitetas taip pat gali kviesti subjektų, dalyvaujančių Ukrainoje vykdomuose projektuose, kurių tikslas yra panašus arba susijęs, atstovus. Iniciatyvinis komitetas reguliariai, bent kartą per 6 mėnesius, peržiūrės šio sprendimo įgyvendinimą, be kita ko, naudodamas elektronines ryšio priemones.

11. Ataskaitų teikimas

Ataskaitos, tiek dalykinės, tiek finansinės, teikiamos įgyvendinant visą veiksmą, apibūdintą atitinkamame susitarime dėl konkretaus įnašo su pridėtu jo biudžetu, nepriklausomai nuo to, ar Tarybos sprendimu šis veiksmas visiškai finansuojamas, ar bendrai finansuojamas.